DOI: 10.14457/tu.the.2018.987
title: การปรับตัวทางด้านการสื่อสารข้ามวัฒนธรรมของชาวไทยที่อาศัยอยู่ในเมืองออกซ์ฟอร์ด ประเทศอังกฤษ

description: การศึกษาเรื่อง “การปรับตัวทางด้านการสื่อสารข้ามวัฒนธรรมของชาวไทยที่อาศัยอยู่ในเมืองออกซ์ฟอร์ด ประเทศอังกฤษ” มีวัตถุประสงค์เพื่อศึกษากระบวนการ, ปัจจัยที่มีอิทธิพลรวมทั้งปัญหาและอุปสรรคในการปรับตัวทางด้านการสื่อสารข้ามวัฒนธรรมของชาวไทยที่อาศัยอยู่ในเมืองออกซ์ฟอร์ด ประเทศอังกฤษ โดยใช้การศึกษาวิจัยเชิงคุณภาพ การสัมภาษณ์แบบเจาะลึก ซึ่งผู้ให้ข้อมูลหลักเป็นชาวไทยที่อาศัยอยู่ในออกซ์ฟอร์ดประเทศอังกฤษ มีจำนวนทั้งหมด 24 คน แบ่งเป็น 3 กลุ่ม ดังนี้ กลุ่มนักเรียนที่มาเรียนภาษา, กลุ่มนักเรียน/นักศึกษาที่มาศึกษามหาวิทยาลัย หรือวิทยาลัย และกลุ่มคนทำงาน/บุคคลที่แต่งงานกับชาวอังกฤษ หรือชาวต่างชาติที่อยู่ในเมืองออกซ์ฟอร์ด ประเทศอังกฤษ ซึ่งใช้ระยะเวลาในการสัมภาษณ์ และสังเกตการณ์จำนวน 6 เดือน (เดือนพฤศจิกายน 2557– กุมภาพันธ์ 2558) ผลการวิเคราะห์ข้อมูลสรุปได้ ดังนี้กระบวนการการปรับตัวการสื่อสารข้ามวัฒนธรรมของชาวไทยที่อาศัยอยู่ในเมืองออกซ์ฟอร์ด ประเทศอังกฤษ สามารถแบ่งได้เป็น 2 ลักษณะ คือ การปรับตัวของผู้ไปอยู่ต่างวัฒนธรรมในระยะสั้น อันได้แก่ กลุ่มนักเรียนที่มาเรียนภาษา กลุ่มนักเรียน/นักศึกษาที่มาศึกษามหาวิทยาลัย หรือวิทยาลัย ในช่วงแรกเป็นช่วงความตระหนกในวัฒนธรรมใหม่ ซึ่งไม่สอดคล้องกับช่วง Honeymoon State ของ Young Yun Kim และทำให้ตนเองเข้าสู่ช่วงที่รู้สึกไม่ดีต่อวัฒนธรรมที่ตนนั้นไปอยู่ แต่หากบางคนสามารถปรับตัวในการกินอยู่ได้ก็จะยอมรับวัฒนธรรมใหม่ได้ ทำให้เข้าสู่ช่วงสุดท้ายซึ่งเป็นการเปลี่ยนแปลงกระบวนการความคิดและพฤติกรรมให้สามารถปรับรูปแบบการใช้ชีวิตให้เข้ากับสังคมและสิ่งแวดล้อมใหม่มากขึ้น ส่วนการปรับตัวของผู้ไปอยู่ต่างวัฒนธรรมอย่างถาวร คือ กลุ่มคนทำงาน/บุคคลที่แต่งงานกับชาวอังกฤษ หรือชาวต่างชาติที่อยู่ในเมืองออกซ์ฟอร์ด ประเทศอังกฤษ เริ่มต้นปรับตัวจากความตึงเครียดเมื่อต้องเผชิญกับวัฒนธรรมที่ไม่คุ้นเคย และก่อให้เกิดการปรับตัว โดยยังคงลักษณะของวัฒนธรรมไทยไว้ เช่น การไปวัด การประกอบพิธีกรรมหรือประเพณีไทยต่าง ๆ ในออกซ์ฟอร์ด อีกทั้งได้รับการสนับสนุนจากสังคมและการมีปฏิสัมพันธ์กับชาวออกซ์ฟอร์ด จนเกิดความเปลี่ยนแปลงทางความคิด ความรู้สึก และพฤติกรรม จนทำให้บุคคลนั้นมีความสอดคล้องกับวัฒนธรรมเจ้าบ้านได้ดียิ่งขึ้นเรื่อย ๆ ในที่สุดปัจจัยที่มีอิทธิพลต่อการปรับตัวทางด้านการสื่อสารข้ามวัฒนธรรม แบ่งเป็น 6 มิติ คือ มิติความสามารถในการสื่อสารของเจ้าบ้าน การเข้าใจในภาษาที่ใช้ในการสื่อสารร่วมกัน โดยการที่ชาวไทยได้เข้าร่วมกิจกรรมต่าง ๆ กับเจ้าบ้าน เชื่อมโยงกับมิติการสื่อสารระดับสังคมของเจ้าบ้าน การที่ชาวไทยได้มีส่วนร่วมในสังคมและการเข้าถึงสื่อท้องถิ่นของออกซ์ฟอร์ด เช่น สื่อBBC ซึ่งเชื่อมโยงกับมิติการสื่อสารระดับสังคมของชาติพันธุ์เดียวกัน โดยการตั้งกลุ่มชมรมไทยในออกซ์ฟอร์ด และการจัดเทศกาลThai food ประจำทุกปี มิติสิ่งแวดล้อม ได้แก่ ชาวออกซ์ฟอร์ดยินดีต้อนรับ, ชาวไทยสามารถปรับตัวตามกฎของวัฒนธรรมออกซ์ฟอร์ด และการที่ชาวอออกซ์ฟอร์ดเข้าไปมีปฏิสัมพันธ์กับชาวไทยผู้มาเยือน มิติการมีใจโน้มเอียง ชาวไทยได้มีการเตรียมความพร้อมในด้านต่าง ๆ ก่อนเข้ามาอยู่ เพื่อให้สามารถปรับตัวให้สอดคล้องกับวัฒนธรรมของชาวออกซ์ฟอร์ด จึงนำไปสู่มิติการปรับเปลี่ยนพฤติกรรมเพื่อให้เหมาะสมต่อการใช้ชีวิตอยู่และเพื่อให้มีสุขภาพจิตที่ดีในขณะที่พำนักในสิ่งแวดล้อมของชาวออกซ์ฟอร์ดปัญหาและอุปสรรคในการปรับตัวข้ามวัฒนธรรม ได้แก่ ความรู้และความคิด (Cognitive) เช่น กรณีการไม่เข้าใจหรือไม่รู้ภาษาอังกฤษ เช่น คำพูด หรือ ข้อความ คำแสลง มุขตลก เป็นต้น ด้านทัศนคติและความรู้สึก (Attitude and Feeling) เช่น การดำรงชีวิตหรือกิจวัตรประจำวันของชาวไทยและชาวออกซ์ฟอร์ดที่แตกต่างกัน ทำให้เกิดความรู้สึกที่ไม่ดีต่อวัฒนธรรมที่แตกต่าง และด้านพฤติกรรม (Behavior) เช่น พฤติกรรมการหลบเลี่ยงในการปฏิสัมพันธ์กับชาวออกซ์ฟอร์ด การไม่พยายามปรับตัวให้สามารถร่วมกับผู้อื่น หรือแม้แต่การยึดติกับความเชื่อเดิมของตนเอง